# Institut Internacional per a Democràcia i l'Assistència Electoral

L'Institut Internacional per a Democràcia i l'Assistència Electoral (IDEA) és una organització internacional amb seu a Estocolm que treballa per a donar suport i afermar les institucions democràtiques eficaces i legítimes arreu del món. Té oficines a Europa, Llatinoamèrica i el Carib, Àsia-Pacífic, Àfrica i Àsia Occidental.
Kevin Casas Zamora n'és el secretari general des del 2019. Anteriorment, havia estat ministre costa-riqueny i vicepresident segon de Planificació Nacional. Anteriorment ho havia estat el belga Yves Leterme (2014-2019). L'organització també és un representant permanent a l'Organització de les Nacions Unides amb seu a la ciutat de Nova York.

## Història

Els primers anys de la dècada del 1990 van estar marcats pels reptes de la democràcia a tot el món: la violenta repressió de les protestes de la plaça de Tian'anmen de 1989 a la Xina, mentre Xile, Brasil, Uruguai i Argentina estaven en un camí lent i difícil cap a la democràcia després d'haver patit cops d'estat i dictadures militars cruels. Malgrat una llarga tradició autocràtica a Corea del Sud, el dissident demòcrata Kim Dae-jung va esdevenir-ne president. L'alliberament de Nelson Mandela el 1990 després de complir 28 anys de presó va marcar el primer pas de Sud-àfrica cap a la democràcia. També hi va haver debats amplis en altres països d'Àfrica i Àsia sobre com incorporar les normes democràtiques a llurs tradicions i cultures.
Cada vegada més persones arreu del món necessitaven acompanyament sobre una sèrie de decisions que s'havien de prendre a fi i efecte que la democràcia funcionés. En resposta a aquesta necessitat, Suècia, juntament amb 13 països més, van prendre la iniciativa de fundar l'Institut Internacional per a la Democràcia i l'Assistència Electoral. La Conferència Fundadora d'IDEA va tenir lloc del 27 al 28 de febrer de 1995 i va implicar 14 estats fundadors: Austràlia, Barbados, Bèlgica, Xile, Costa Rica, Dinamarca, Finlàndia, Índia, Països Baixos, Noruega, Portugal, Sud-àfrica, Espanya i Suècia. Els quatre àmbits d'actuació inicials que es van definir van ser: la creació d'un banc de dades i la prestació de serveis d'informació, la investigació, l'establiment i promoció directrius, i l'oferiment de serveis d'assessorament i desenvolupament de capacitats.
L'estructura original de l'institut constava d'una junta de 9 a 15 persones, designades a títol personal i no com a representants dels estats membres, que van desenvolupar el programa de treball. El consell, compost per un representant de cada estat associat, era l'encarregat d'aprovar el programa de treball i els pressupostos. Bengt Säve-Söderbergh va ser nomenat el seu primer secretari general. A causa de les dificultats pràctiques i de la superposició de responsabilitats entre la junta i el consell, aquest model va haver de modificar-se més endavant.
IDEA va començar a treballar ideant codis ètics i regles professionals i directrius per als processos electorals, i va desenvolupar tres manuals extremadament útils sobre el disseny de sistemes electorals, democràcia i conflictes enquistats i dones al parlament.

## Objectius

El propòsit d'IDEA és «l'avenç de la democràcia a tot el món, com una aspiració humana universal i un facilitador del desenvolupament sostenible, mitjançant el suport a la construcció, l'enfortiment i la salvaguarda d'institucions i processos polítics democràtics a tots els nivells» per mitjà de:
* Ajudar els països a crear capacitat per desenvolupar institucions democràtiques
* Proporcionar un fòrum entre responsables polítics, acadèmics i professionals
* Sintetitzar la recerca i l'experiència de camp, i desenvolupar eines pràctiques per a millorar els processos democràtics
* Promoure la rendició de comptes, la transparència i l'eficiència en la gestió electoral
* Facilitar l'avaluació, el seguiment i la promoció de la democràcia local per part de la ciutadania

## Eines

* Processos electorals: el suport als processos electorals ha estat el centre de la feina d'IDEA des de la seva fundació el 1995. Mitjançant la generació de coneixement comparatiu global, anàlisis no prescriptives i recomanacions polítiques destinades al disseny, establiment i consolidació de processos electorals sostenibles i creïbles de propietat local, respon a les necessitats del públic objectiu. Inclou òrgans de gestió electoral (OGE) i observadors electorals, òrgans legislatius i judicials, societat civil, així com agències de desenvolupament i organitzacions d'assistència a la democràcia.
* Construcció de la Constitució: juntament amb socis locals, regionals i globals, augmenta la consciència del paper que tenen els processos de construcció de la constitució en la gestió dels conflictes i la consolidació de la democràcia. El treball consisteix en proporcionar assistència tècnica als actors nacionals implicats en processos constitucionals. Proporcionar coneixements i recursos de creació de capacitats que les persones i els grups puguin utilitzar per a reforçar la seva participació i qualitat en els processos de construcció constitucional. Facilitar l'accés a l'aprenentatge d'exemples en contextos comparatius perquè els actors nacionals, regionals i internacionals tinguin més opcions a tenir en compte per tractar diferents qüestions constitucionals. Donar servei a una comunitat global de professionals de la construcció de la constitució mitjançant espais físics i virtuals de diàleg.
* Participació i representació política: llei de partits i finances per a millorar la regulació de les finances de partits i candidatures, organització del partit polític per a permetre als partits polítics desenvolupar plataformes polítiques, i diàleg entre partits polítics per a buscar consens en la cultura política de la competència imperant, mitjançant un diàleg entre partits més efectiu.
* Avaluació de la democràcia: la iniciativa de l'estat global de la democràcia (GSoD) es va presentar el 2016 per analitzar les tendències i els reptes actuals que afecten la democràcia a tot el món. La Iniciativa GSoD proporciona anàlisis basades en evidències i dades sobre l'estat global i regional de la democràcia. També pretén contribuir al debat públic sobre la democràcia, informar les intervencions polítiques i identificar enfocaments de resolució de problemes de les tendències que afecten la qualitat de la democràcia. El primer informe es va publicar el 2017. Els índexs de l'estat global de la democràcia també ofereixen dades al públic general.
IDEA ofereix diverses eines i bases de dades en línia sobre participació electoral, gestió de riscos electorals i el sistema d'avaluació de l'amenaça IntegriTAS. Qualsevol persona pot accedir a dades sobre la participació electoral, el disseny del sistema electoral, quotes per a dones i lleis i reglaments sobre polítiques. També s'aborden qüestions de gènere, diversitat, conflicte i seguretat. Les dades de l'International IDEA Political Finance Database relacionades amb la divulgació política s'utilitzen com a indicador de transparència pública i rendició de comptes a l'Índex AML de Basilea, una eina d'avaluació del risc de blanqueig de capitals i finançament del terrorisme desenvolupada per l'Institut de Governança de Basilea.

## Referències

* ↑ «Intergovernmental and Other Organizations». United Nations.
* ↑ Luna, Joaquín. «Entre democràcia i poder, el partit republicà s'inclina pel poder» (en castellà). La Vanguardia, 10-02-2022. [Consulta: 3 desembre 2022].
* ↑ "Declaration" (PDF). International IDEA.
* ↑ «The Birth of an IDEA | International IDEA» (en anglès). International IDEA. [Consulta: 25 juliol 2018].
* ↑ «Electoral System Design: The New International IDEA Handbook». International IDEA.
* ↑ «Democracy and Deep-Rooted Conflict: Options for Negotiators». International IDEA.
* ↑ «Women in Parliament: Beyond Numbers, A Revised Edition». International IDEA.
* ↑ «Supporting Democracy Worldwide». International IDEA. [Consulta: 25 juliol 2018].
* ↑ «Home | IDEA Global State of Democracy Report». www.idea.int. [Consulta: 21 octubre 2022].
* ↑ «Newsletter signup | The Global State of Democracy Indices». www.idea.int. [Consulta: 21 octubre 2022].
* ↑ Manyà, Albert. «Democràcies en declivi... i anirà a més». Catalunya Ràdio, 30-11-2022. [Consulta: 3 desembre 2022].
* ↑ «Data & Tools | International IDEA». International IDEA.
* ↑ «Electoral System Design: the New International IDEA Handbook» (en anglès americà). International IDEA. Arxivat de l'original el 2 de maig 2019. [Consulta: 12 gener 2016].
* ↑ «Political Finance Database». International IDEA.

## Bibliografia

* Reynolds, Andrew. Electoral system design: the new international IDEA handbook (volume 1). Stockholm, Sweden: International Institute for Democracy and Electoral Assistance (IDEA), 1997.
* Reynolds, Andrew. Electoral system design: the new international IDEA handbook. Stockholm, Sweden: International Institute for Democracy and Electoral Assistance (IDEA), 2005. ISBN 9789185391189.